Uredba Sveta (EGS) št. 1794/79

z dne 9. avgusta 1979

o spremembi Uredbe (EGS) št. 154/75 v zvezi z financiranjem registra pridelovalcev oljk

SVET EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti in zlasti člena 43 Pogodbe,

ob upoštevanju predloga Komisije,

ob upoštevanju mnenja Evropskega parlamenta [1],

ker je bilo v členu 3 Uredbe Sveta (EGS) št. 154/75 z dne 21. januarja 1975 o vzpostavitvi registra pridelovalcev oljk v državah članicah, ki proizvajajo oljčno olje [2] določeno, da naj bi se del pomoči, odobrene proizvajalcem za tržna leta 1973/74 in 1974/75, dodelil za financiranje dela, potrebnega za vzpostavitev registra pridelovalcev oljk;

ker je ob upoštevanju velike količine potrebnega dela, vsota, pridobljena z zadržano pomočjo, dosti nižja, kot so dejanske potrebe;

ker je zato treba podrobno določiti metodo financiranja izrednih izdatkov, potrebnih za vzpostavitev registra;

ker je v ta namen treba zagotoviti, da se del proizvodne pomoči iz člena 5 Uredbe Sveta št. 136/66/EGS z dne 22. septembra 1966 o vzpostavitvi skupne ureditve trga za olja in masti [3], kakor je bila nazadnje spremenjena z Uredbo (EGS) št. 590/79 [4], nameni za financiranje teh dodatnih izdatkov;

ker je možno, da ta zadržani znesek ne bo zadoščal za kritje zgoraj navedenih dodatnih izdatkov; ker je treba zagotoviti možnost, da se sredstva pridobi s pomočjo drugih zadržanj za pokritje vsakršnih preostalih izdatkov,

SPREJEL NASLEDNJO UREDBO:

Edini člen

Člen 3 Uredbe (EGS) št. 154/75 se nadomesti z naslednjim:

"Člen 3

1. Pristojni organi držav članic proizvajalk, ki so odgovorni za izplačilo pomoči, določene v členu 10 Uredbe št. 136/66/EGS, pri plačevanju znesek zmanjšajo za:

(a) 1 % za pomoč v tržnem letu 1973/74;

(b) 5 % za pomoč v tržnem letu 1974/75.

2. Pristojni organi držav članic proizvajalk, ki so odgovorni za plačilo proizvodne pomoči iz člena 5 Uredbe št. 136/66/EGS, pri plačevanju znižajo znesek take pomoči pri proizvodnji za 1,47 % za pomoč v tržnem letu 1979/80.

3. Zneski, pridobljeni z zadržanji v skladu z odstavkom 1 in 2, ki jih izvede vsaka država članica proizvajalka, se namenijo za financiranje vzpostavitve registra pridelovalcev oljk v vsaki zadevni državi članici.

Enak postopek financiranja se uporabi, kot je natančno določeno za izdatke iz členov 2 in 3 Uredbe (EGS) št. 729/70.

4. Če zneski, pridobljeni z zadržanji, določenimi v odstavku 1 in 2, ne bi krili celotnih izdatkov za vzpostavitev registra pridelovalcev oljk v zadevnih državah članicah ali v eni od njih, Svet, ki na predlog Komisije odloča s kvalificirano večino, določi odstotek ali odstotke proizvodne pomoči, ki se naj bi dodelili za financiranje preostalih izdatkov.

5. Upravičeni izdatki so tisti, ki nastanejo na podlagi pogodb med pristojnim organom države članice proizvajalke in fizičnimi ali pravnimi osebami, ki jim je poverjeno zadevno delo, ali, v primerih, ko v državah članicah delo opravijo njeni uradni oddelki, vsi stroški, razen upravnih in nadzornih stroškov.

Država članica Komisijo vnaprej obvesti o vsebini pogodb ali o ocenjenem strošku dela.

6. Če je potrebno, se podrobna pravila za uporabo odstavkov 3, 4 in 5 sprejme po postopku iz člena 13 Uredbe (EGS) št. 729/70."

Ta uredba je v celoti zavezujoča in se neposredno uporablja v vseh državah članicah.

V Bruslju, 9. avgusta 1979

Za Svet

Predsednik

M. O'Kennedy

[1] UL C 140, 5.6.1979, str. 133.

[2] UL L 19, 24.1.1975, str. 1.

[3] UL 172, 30.9.1966, str. 3025/66

[4] UL L 78, 30.3.1979, str. 1.